Daži labi vīri
"Daži labi vīri" (angļu: A Few Good Men) ir 1992. gada ASV tiesu drāmas filma, kuras režisors ir Robs Rainers, bet scenārija autors ir Ārons Sorkins. Filma balstīta uz Sorkina 1989. gada tāda paša nosaukuma lugu. Filmā galvenās lomas atveido Toms Krūzs, Džeks Nikolsons, Demija Mora, Kevins Beikons, Kevins Polaks, Džeimss Māršals, Džeitī Volšs un Kīfers Saterlends. Filma stāsta par diviem jūras flotes kājiniekiem, kurus apsūdz cita kājinieka slepkavībā. Viņus aizstāv leitnants Denjels Kafī (Krūzs) un komandiere Džoana Galoveja (Mora). Filma skar vairākas morāles tēmas, piemēram, taisnīgumu, aklu lojalitāti, atbildību, pazemošanu, varas apšaubīšanu, varas ļaunprātīgu izmantošanu un korupciju ASV Bruņotajos spēkos. Filmas "Daži labi vīri" pirmizrāde notika 1992. gada 9. decembrī un to izplatīja Columbia Pictures. Filma saņēma kritiķu atzinību un finansiālus panākumus, nopelnot 243,2 miljonus ASV dolāru. Filmu slavēja par scenāriju, režiju, attēlotajām tēmām un aktierspēli. Tīmekļa vietnē Rotten Tomatoes filmai ir 84% vērtējums. Filmu nominēja 65. Kinoakadēmijas balvai četrās kategorijās, tai skaitā kategorijās "Labākā filma" un "Labākais aktieris otrā plāna lomā" (Nikolsons).